NÁRODNÁ RADA SLOVENSKEJ REPUBLIKY

**IV. volebné obdobie**

Číslo: 1067/2009

**1102a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov a o zmene a doplnení niektorých zákonov (tlač 1102) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo, životné prostredie a ochranu prírody ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1474 zo 17. júna  2009 pridelila vládny návrh zákona, ktorým sa mení a dopĺňa zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov a o zmene a doplnení niektorých zákonov (tlač 1102) na prerokovanie týmto výborom:

**Ústavnoprávnemu výboru Národnej rady Slovenskej republiky a**

**Výboru Národnej rady Slovenskej republiky pre pôdohospodárstvo, životné prostredie a ochranu prírody**

Za gestorský výbor určila Výbor Národnej rady Slovenskej republiky pre pôdohospodárstvo, životné prostredie a ochranu prírody.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 689 z 2. septembra  2009 s vládnym návrhom zákona **súhlasil** a odporučil ho Národnej rade Slovenskej republiky **schváliť** **s pripomienkami.**

Výbor Národnej rady Slovenskej republiky pre pôdohospodárstvo, životné prostredie a ochranu prírody **neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných členov výboru.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. K čl. I 1. bod

V  § 8 ods. 2 písm. b) sa za slovo „rýchlorastúcich“ dopĺňa slovo „energetických“.

Legislatívno-technická pripomienka zjednocujúca pojem použitý v čl. I 6. bod, § 13 ods. 4 písm. b).

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. K čl. I 6. bod

V § 13 ods. 3 sa za slovami „v obvyklej výške“ vypúšťa slovo „ak“ a text pod písmenom a), b), c). Zároveň sa vypúšťajú odseky 4 a 5.

Navrhuje sa, aby prednostné právo nájomcu bolo podmienené plnením záväzkov z doterajšej zmluvy.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. K čl. I 9. bod

V  § 22 sa odkaz 19a umiestňuje nad slovo „činnosti“ a slová „podľa osobitných predpisov“ sa vypúšťajú.

Ide o legislatívno-technickú pripomienku, ktorou sa precizuje odkaz na nariadenie Rady (ES) č. 73/2009 z 19. januára 2009, ktoré neupravuje poľnohospodársku činnosť.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. K čl. III 1. bod

V § 4 ods. 3 tretia veta sa slovo „držiteľov“ nahrádza slovom „užívateľov“.

Ide o legislatívno-technickú pripomienku, ktorou sa precizuje právny text.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. K čl. III 2. bod

V čl. III 2. bode sa slovo „nahrádzajú“ nahrádza slovami „vo všetkých tvaroch nahrádzajú“.

Legislatívno-technická pripomienka, ktorou sa špecifikujú jednotlivé prípady nahradenia neaktuálneho pojmu novým pojmom.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. K čl. III 9. bod

Nadpis pod § 29a znie:

„Prechodné ustanovenie k úpravám účinným od 1. novembra 2009.“.

Upravuje sa nadpis a zosúlaďuje sa nepresný dátum s dátumom účinnosti celého zákona.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. K čl. IV 2. bod

V čl. IV 2. bod znie:

„2. V § 7 ods. 4 sa slová „doklad o vlastníctve nehnuteľnosti uvedenej v odseku 1 písm. c)“ nahrádzajú slovami „doklad o vlastníctve nehnuteľnosti uvedenej v odseku 2, alebo zmluvu o nájme vhodného skladu a úradne osvedčenú kópiu listu vlastníctva prenajímateľa“.“.

Spresňujú sa doklady, ktoré je potrebné doložiť k žiadosti o vydanie osvedčenia na prevádzkovanie verejného skladu. Navrhované znenie vyžadovalo kumulatívne doložiť doklad o vlastníctve a zároveň aj nájomnú zmluvu k tomu istému objektu, čo nie je potrebné.

**Ústavnoprávny výbor Národnej rady Slovenskej republiky**

**Gestorský výbor odporúča schváliť**

1. K čl. V

V čl. V sa za 1. bod vkladá nový 2. bod, ktorý znie:

„2. § 15 sa dopĺňa odsekom 3, ktorý znie:

„(3) Pri príprave výstavby diaľnic a ciest pre motorové vozidlá sa stanovisko vlastníka podľa odseku 2 nevyžaduje.“.“.

2. bod sa označuje ako 3. bod.

Zámerom navrhovanej úpravy je urýchlenie pripravovanej výstavby diaľnic a ciest pre motorové vozidlá a to v prípadoch ak je potrebné udelenie súhlasu k individuálnemu návrhu nepoľnohospodárskeho využitia poľnohospodárskej pôdy na konkrétny stavebný zámer výstavby diaľnic a ciest pre motorové vozidlá. Podľa§ 38 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov možno vydať územné rozhodnutie aj bez súhlasu vlastníka dotknutého pozemku ak možno na navrhovaný účel pozemok vyvlastniť. Na účely výstavby diaľnic a ciest pre motorové vozidlá je možné pozemky vyvlastniť.

Súhlas k individuálnemu návrhu nepoľnohospodárskeho využitia poľnohospodárskej pôdy udelený orgánom ochrany poľnohospodárskej pôdy je podkladom na vydanie územného rozhodnutia. Cieľom novej právnej úpravy je v prípade prípravy výstavby diaľnic a ciest pre motorové vozidlá vylúčenie povinnosti predkladať stanovisko vlastníka pozemku k žiadosti o udelenie súhlasu k individuálnemu návrhu nepoľnohospodárskeho využitia poľnohospodárskej pôdy nakoľko súhlasu vlastníka dotknutého pozemku sa v danom prípade nevyžaduje ešte ani v územnom konaní.

**Ústavnoprávny Výbor Národnej rady Slovenskej republiky**

**Gestorský výbor nezaujal stanovisko**

**V.**

Gestorský výbor odporúča hlasovať o bodoch spoločnej správy nasledovne:

O bodoch spoločnej správy č. 1 až 7 hlasovať spoločne s návrhom gestorského výboru uvedené body **schváliť.**

O bode č. 8 spoločnej správy hlasovať osobitne s tým, že gestorský výbor nezaujal k nemu stanovisko.

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov a o zmene a doplnení niektorých zákonov (tlač 1102) **schváliť** v znení schválených pozmeňujúcich a doplňujúcich návrhov uvedených v tejto správe a prednesených v rozprave.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov a o zmene a doplnení niektorých zákonov (tlač 1102) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo, životné prostredie a ochranu prírody č. 460 z 8. septembra 2009.

V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ju podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Jozef **Ď u r a č k a** v. r.

predseda výboru